Pred voľbami sa všetci súperi Smeru obávali, čo sa stane, keď bude Robert Fico môcť siahnuť na justičný systém. Najnovšie koaličné plány na zrušenie Úradu špeciálnej prokuratúry potvrdili, že všetci sa báli oprávnene.
Pri všetkých tých kožených gestapáckych kabátoch na tlačovkách Smeru a rečiach o "zveroch na NAKA" a "Matovičovom psovi Lipšicovi" sme však zabudli, že justícia nikdy nebola najväčšou politickou obsesiou Roberta Fica. Útok na špeciálnu prokuratúru je čisto pragmatické rozhodnutie. Jeho úhlavný ideologický nepriateľ je iný.
Nikomu nič neberieme
Premiér oznámil, že aby vláda získala peniaze na zachovanie rodičovského dôchodku, ktorý vraj chce celé Slovensko, odvod do druhého dôchodkového piliera sa zníži z päť a pol percenta na štyri percentá. Získať tým chce viac ako 360 miliónov eur.
Nechajme teraz bokom Ficov nepravdivý argument "nikomu nič neberieme", hoci presne to vláda robí. Berie deťom a dáva ich rodičom. A v prípade pracujúcich, ktorí rodičov nemajú, dokonca dáva ich peniaze cudzím ľuďom. Dokonca má ísť o trvalé opatrenie. To však nie je najväčší problém.
Problém je už to, že vláda vôbec siaha do druhého piliera. Ako píše Rado Baťo v knihe Ako skapal tatranský tiger, "žiadnej inej reforme ani snahe o jej zničenie nevenoval vo svojej dlhej politickej kariére Robert Fico toľko úsilia. Pri útoku proti druhému pilieru znásilnil pravidlá, stratil zábrany, zahodil brzdy". Jeho vlády otvorili druhý pilier štyrikrát, vstup zmenili na dobrovoľný a znížili odvod doň. Najväčšou škodou však bol presun sporiteľov do garantovaných fondov v roku 2014.
Stratené miliardy
Aj tie sú pritom výmyslom Smeru ešte z roku 2009. Zaviedol ich návrh zákona poslanca Roberta Madeja. Konzervatívne investovanie do dlhopisov sa však dlhodobo sporiteľom nevypláca. Ako vypočítal týždenník Trend, sporiteľ, ktorý by vždy zarábal iba priemernú mzdu a v druhom pilieri by bol od začiatku, mohol zlým výberom fondu do roku 2023 prísť až o 11 604 eur.
A Baťo uvádza prepočty Ľudovíta Ódora a Pavla Povalu, podľa ktorých sporitelia do roku 2019 stratili v dôsledku politických zásahov a zlých investičných rozhodnutí dve až sedem miliárd eur dôchodkových úspor. "Väčšinu z nich možno priamo pripísať jednému faktoru: Robertovi Ficovi a jeho patologickej posadnutosti snahou zničiť druhý pilier," tvrdí Baťo.
Dnes už posadnutosť "sociálnym netvorom" Ľudovítom Kaníkom a pravicovými reformami druhej Dzurindovej vlády nahradili iné mená: Matovič, Lipšic, Čaputová. Namiesto antisociálnych reforiem dnes Robert Fico vedie svätý boj proti "spolitizovaniu justície". Úrad špeciálnej prokuratúry je dnes podobným symbolom ako kedysi druhý pilier.
No keď Robert Fico začne hovoriť o druhom pilieri, vždy by sme mali spozornieť. Už len kvôli skúsenosti, akú s ním máme. Nikdy ho svojimi zmenami neopravil, hoci systém dôchodkového sporenia by opravu potreboval. Vždy mu skôr uškodil. A s ním aj budúcnosti všetkých sporiteľov.